Daar is nóg opwindende Klein-Karoo-ervarings wat wag | Netwerk24
Daar is nóg opwindende Klein-Karoo-ervarings wat wag
Deur Clifford Roberts 02 April 2018 05:00
Ontbyt saam met olifante op Buffelsdrift is 'n besonderse ervaring. Foto: Verskaf
Met die helfte van die KKNK agter die rug, is daar dalk mense wat 'n bietjie bene wil rek en "iets anders" in die Oudtshoorn-omgewing wil doen.
Môre (3 April) is daar iets heel anders: Die infanterieskool maak dan groot geraas by sy opleidingsterrein. 'n Vuurkragdemonstrasie word daar aangebied en verskillende wapens sal vertoon word. Bring net jou eie oorbeskerming! Dis gratis en daar sal kosstalletjies wees.
Die Bossafari is 'n wyn-en-tapas-avontuur wat oor verskeie dae deur die Buffelsdrift-wildreservaat aangebied word. Dit neem jou na drie uitkykpunte waar wyn van die omgewing met tapas bedien word en jy kry ook die geleentheid om wild op die plaas te sien.
In 'n aparte geleentheid bied die plaas ook 'n olifant-ontbyt aan. Geniet 'n vars Karoo-ontbyt saam met die grootvoete Malaika, Bulelo en Jabari – drie wees- Afrika-olifante wat 'n tuiste by Buffelsdrift gevind het. Interaksie met die olifante en fotogeleenthede is deel van die ervaring.
Daar is weer vanjaar 'n historiese wandeltoer. Dit is 'n gemaklike stap wat die hele gesin kan geniet. Daar word besoek afgelê by belangrike argitektoniese geboue in Oudtshoorn, wat konteks oor die geskiedenis van Oudtshoorn gee.
Die whisky-kenner Chris Koch is ook vanjaar terug, dié keer met 'n nuwe proe-ervaring. Sy solovertoning neem die vorm van 'n sprokie vir volwassenes aan. Skoonlief en die Ondier beeld die karakters van vyf verskillende whiskies uit. Dit is 'n lighartige storievertelling met die bonus dat vyf enkelmoutwhiskies geproe word.